OP-ryhmän pääjohtajan Timo Ritakallion mukaan valtion kannattaisi myydä pörssiyhtiöitään hyvällä hinnalla ja maksaa suuria velkojaan, ennen kuin pörssi notkahtaa ja korot nousevat.

Jarkko Sirkiä

Timo Ritakallio ei ennusta pörssinotkahduksen ajankohtaa, "mutta tulossa se on".

"Valtion olisi syytä käyttää hyväkseen harvinaisen korkeat pörssikurssit ja maksaa velkoja myymällä yhtiöitään", OP:n uusi pääjohtaja Timo Ritakallio kehottaa.

"Pörssikurssit ovat korkealla ja samaan aikaan korot historiallisen alhaalla. Muutos on tulossa ja sitä ennen kannattaisi toimia."

Valtion Solidium myi talven aikana Teliaa ja Sampoa, mutta osti Nokiaa, joten suuria muutoksia ei salkun koossa nähty.

OP ei aio laajentua täysin uusille toimialoille, mistä Ritakallio varoitti pankin hallintoa pari viikkoa sitten. Sen sijaan nykyisiä uusia aloja, esimerkiksi sairaaloita ja autonvuokrausta kehitetään ydintoiminnan lisäksi.

Ritakallio esittää vakuutusalan toimialarajoja laajennettavaksi lakimuutoksilla, etteivät ulkomaiset yhtiöt syrjäytä suomalaisia. "Finanssialaa säännellään vahvasti, mutta ulkomaisia yhtiöitä, esimerkiksi Alibabaa, sääntely ei koske."

Finanssivalvonnan johtaja Anneli Tuominen on huomauttanut pankki- ja vakuutusyhtiöiden kolkuttelevan toimialalupiensa rajoja laajentuessaan terveyspalveluihin. Ritakallion mukaan toimialalupien rajoja pitäisi laajentaa lainsäädäntöä muuttamalla, sillä muiden alojen yhtiöitä eivät rajoitukset koske.

"Isot kansainväliset yhtiöt voivat rynniä valloittamaan Suomen, jos lakia ei muuteta. Muutos tarvitaan jo kilpailuneutraliteetin vuoksi", Ritakallio sanoo MT:n haastattelussa.

Hänen mukaansa esimerkiksi kiinalainen verkkokauppa Alibaba on jo muualla maailmassa vahvasti mukana maksuliikenne-, kortti- ja vakuutuspuolella, minkä kautta yhtiö saa asiakkaita. Muita kovia kilpailijoita finanssialalla voivat olla Google ja Facebook.

"Pankkeja on säännelty vahvasti vuoden 2008 kriisin jälkeen, mutta muilla aloilla ei vastaavaa ole. Lainsäädäntö on rakennettu mennyttä, ei tulevaa varten."

Ritakallion mukaan OP:lla on hyvä keskusteluyhteys Finanssivalvonnan kanssa.

OP:ssa runsaan kuukauden toiminut pääjohtaja paalutti pari viikkoa sitten hallinnon ja henkilöstön sisäisessä uutiskirjeessä, että OP:n on syytä keskittyä ydintoimintaansa pankki- ja vakuutusalalle sekä varainhoitoon eikä ihastua uusiin toimialoihin siten, että vanha unohtuu (MT 28.3).

"Ydinalat tuovat pankin tuloksesta yli 99 prosenttia."

Nykyisistä vakuutuksiin kytkeytyvistä uusista aloista OP kuitenkin aikoo pitää vahvasti kiinni: Terveydenhoitoa laajennetaan rakentamalla uusia sairaaloita tai mahdollisesti yritysostoin. Liikkumiseen tarjotaan Drive Now -autojen vuokrausta, asuntoja välitetään ja kauppojen maksuliikenteeseen tuodaan uusia palveluja.

OP:n toimintaa aiotaan tehostaa, mutta väkeä ei välttämättä irtisanota. Tehostamiseen ajaa sekä asiakaskäyttäytymisen muutos sekä tekniset ratkaisut, esimerkiksi automaatio ja tekoäly vakuutuskorvauspäätöksissä.

OP ottaa uutta väkeä työhön, kouluttaa vanhoja uusiin töihin, ja isojen ikäluokkien eläköityminen pienentää irtisanomistarvetta.

Yhtiö investoi tänä vuonna noin 400 miljoonaa euroa pääasiassa pankkitoiminnan, varallisuudenhoidon ja vahinkovakuutuksen kehittämiseen.

Viime vuonna investoitiin 450 miljoonaa. Miksi investoinnit pienenevät?

"Ne ovat kuitenkin kasvaneet kolmen vuoden takaa 200–300 miljoonaa euroa, eli edelleen investoidaan hyvin vahvasti."

Maaseudun osuus OP:n toiminnasta pienenee koko ajan, mutta Ritakallio vakuuttaa pankin pitävän juuristaan huolta. Hän myöntää, että asuntolainat painottuvat isoihin kaupunkeihin.

Maatilojen tilakoko kasvaa ja tilat muuttuvat osakeyhtiöiksi, mikä muuttaa pankkisuhdetta yritysmäisemmäksi. "Luulen kuitenkin, että maataloudessa kaikkein nopein muutos on jo takana."

Maakuntauudistuksella ei ole OP:lle merkitystä, ja pankki pärjää hyvin, tulee sote tai ei. "Yhteiskunnan ja talouden kannalta olisi kuitenkin parempi, että uudistukset saataisiin lopulta aikaan. Ikääntymiseen on pakko varautua."